《连城春夜留别张建溪》
宋代·真山民

飞絮游丝客子心，连城那忍遽分襟。
青灯应见诗情苦，浊酒不分交味深。
一榻暖风栖竹屋，半阑淡月立花阴。
离怀今夜先收拾，尽付明朝马上吟。

作者简介：处州丽水人。李生乔尝以为不愧其祖真德秀，故知姓真。自呼山民，因以称之。或云名桂芳。宋末进士。痛值乱亡，深自湮没。所至好题咏。有《真山民集》。